b'\n_START_ARTICLE_\nMontpellier Agglom\xc3\xa9ration Handball\n_START_SECTION_\nPovijest\n_START_PARAGRAPH_\nKlub je osnovan 1982. godine kao Cosmos Montpellier i svake je godine postizao sve bolje i bolje rezultate da bi u sezoni 1986./1987. pre\xc5\xa1ao iz departmanske lige u 4. dr\xc5\xbeavnu ligu. Godine 1987. klub mijenja ime u Montpellier La Paillade Sport Club i postaje prvak 3. lige, \xc4\x8dime si je osigurao prelazak u 3. francusku rukometnu ligu._NEWLINE_Nakon dvije godine u tre\xc4\x87oj ligi, Montpellier 1989. postaje prvak, mijenja ime u Montpellier Handball i prelazi u drugu ligu, odnosno Divison 2 (National 1B). Godine 1991. trenersku klupu preuzima Guy Petitgirard i mom\xc4\x8dad iste te sezone osvaja i Division 2 i tako po prvi puta, 1992. godine, prelazi u Division 1. Nakon prve sezone u kojoj su bili 5., druge u kojoj su bili 3., Montpellier je ve\xc4\x87 u svojoj tre\xc4\x87oj sezoni u prvoj ligi osvojio svoj prvi naslov prvaka. Predsjednik kluba, Jean-Paul Lacombe, tako\xc4\x91er provodi i brzu i efikasnu rekonstrukciju kluba koja uvelike poma\xc5\xbee i pridonosi sportskim uspjesima._NEWLINE_Uspjesi se ni\xc5\xbeu jedan za drugim, te su, uz titulu prvaka, igra\xc4\x8di Montpelliera imali i prvi nastup u Kupu EHF-a tijekom sezone 1993./1994. kada su, kao i sljede\xc4\x87e sezone, do\xc5\xa1li do osmine finala. Godine 1994., Patrice Canayer, dotada\xc5\xa1nji trener PSG Handballa, napu\xc5\xa1ta dotada\xc5\xa1nji klub i postaje trener Montpelliera. Sezona 1994./1995. donijela je Montpellieru prvu titulu prvaka koju su izborili u zadnjim trenutcima utakmice zadnjeg kola protiv OM Vitrollesa. Sljede\xc4\x87e dvije sezone Montpellier zavr\xc5\xa1ava na \xc4\x8detvrtom i tre\xc4\x87em mjestu, koja su bila popra\xc4\x87ena osminom finala Lige prvaka i \xc4\x8detvrtfinalom Kupa EHF-a._NEWLINE_Od 1997. godine pa do 2006., Montpellier postaje najbolji i najdominantniji francuski klub. Igra\xc4\x8di su osvojili \xc4\x8dak 8 od 10 prvenstava, 7 od 10 kupova i 4 Liga kupa. U sezonana 2000./2001. i 2006./2007. bili su drugoplasirani. Tijekom sezone 2002./2003. Montpellier uspijeva do\xc4\x87i do finala Lige prvaka gdje igra protiv Portland San Antonija. Nakon debalka u prvoj utakmici, u kojoj gube s \xc4\x8dak 27:19, Montpellier pokazuje snagu u drugoj utakmici i sa nevjerojatnih 31:19 pobje\xc4\x91uje Portland i tako, s ukupnim rezultatom 50:46 osvaja Ligu prvaka. Montpellier je tako postao prvi i, za sada, jedini francuski klub koji je osvojio Ligu prvaka._NEWLINE_Od 2007., Montpellier je osvojio jo\xc5\xa1 2 prvenstva, kupa i Liga kupa, te bio u \xc4\x8detvrtfinalu i osmini finala Lige prvaka. Iste te godine, dolazi do jo\xc5\xa1 jedne promjene imena. Dana 5. rujna 2007., Montpellier HB postaje Montpellier Agglom\xc3\xa9ration Handball.'